Invitasjon til å søke Riksantikvaren om tilskudd til utskiftning av elektrisk anlegg i kulturhistorisk viktige kirkebygg

Kirkene er i en særstilling som kulturminner. De forteller om 1000 års kulturhistorie og er blant våre mest verdifulle bygninger når det gjelder arkitektur, kunsthistorie og håndverk. Som et ledd i bevaringen av denne kulturarven, og som en del av regjeringens tiltakspakke for å få Norge ut av koronakrisen, har Stortinget i 2021 bevilget 59,3 millioner kroner til sikring av kulturhistorisk viktige kirkebygg over BFDs (Barne- og familiedepartementet) budsjett. Departementet har bedt Riksantikvaren om å forvalte midlene.

I denne utlysningen inviteres eiere av kirkebygg eldre enn 1850, som kan søke om:

* Utskifting av elektrisk anlegg. Tilskudd inntil 300.000 kr.

NB: Alle middelalderkirker i stein kan søke om tilskudd til istandsetting av kirkens klimaskall og til forprosjekter for utbedring av murverk og slokkeanlegg. Se egen utlysning og eget søknadsskjema i Kirkebyggdatabasen.

**Utvalgte kirker**

Ved denne tildeling av tilskudd til utskiftning av elektriske anlegg har Riksantikvaren i samråd med BFD, KA (Arbeidsgiverorganisasjon for kirkelige virksomheter) og KR (Kirkerådet) bestemt at alle automatisk fredete og automatisk listeførte kirker kan søke, dvs. alle kirker eldre enn 1850. Kirker som allerede har fått tilskudd i 2021 er ikke kvalifisert til å søke.

**Mulig tilskudd**

For utskifting av elektrisk anlegg vil Riksantikvaren bidra med et tilskudd på inntil 60% av kostnadene, oppad begrenset til 300.000 kr. Tilskuddet omfatter også installasjon av lysbuevern og styringsanlegg.

**Krav til prosjekt**

Det kan søkes om tilskudd til utskifting av kirkebyggets elektriske anlegg. Søknader om utskifting av sikringsskap med skrusikringer vil bli prioritert. I tillegg kan det søkes om utskifting av annet gammelt installasjonsmateriell, som for eksempel kabler og koblingspunkter. Ved utskifting av sikringsskap anbefales det å installere lysbuevern og styringsanlegg med sensorer for både temperatur og luftfuktighet.

Vi oppfordrer kirkeeier til å fylle ut søknaden så detaljert som mulig, og til å legge ved alt av relevant informasjon. Av kapasitetshensyn har Riksantikvaren ikke mulighet til å hente inn utfyllende informasjon etter at søknadsfristen er løpt ut. Foto av sikringsskap/fordelingstavler legges ved søknaden.

**Frist for gjennomføring av tiltak**

Tiltakene må gjennomføres innen **31.10.2022**.Riksantikvaren må også ha sluttrapport og utbetalingsanmodning innen denne datoen.

**Krav til arbeid på fredete og listeførte kirker**

Det er viktig å merke seg at selv om dere får innvilget søknad om tilskudd, må dere sende egen søknad om tillatelse til å gjennomføre tiltakene, avhengig av kirkens vernestatus.

Riksantikvaren viser til Rundskriv Q-06/2020 *Forvaltning av kirke, gravplass og kirkens omgivelser som kulturminne og kulturmiljø*.

*Kirkebygg som er oppført før 1650* er fredet etter kulturminneloven. Større oppussings- og reparasjonsarbeider trenger tillatelse fra Riksantikvaren, og kirkens godkjenningsorgan ved biskopen gjør eventuelt vedtak etter kirkeloven.

*For listeførte kirker* skal større oppussings- og reparasjonsarbeider forelegges Riksantikvaren på forhånd, og kirkens godkjenningsorgan fatter vedtak. Fellesrådet sender søknad til biskopen, hvor biskopen innhenter råd fra Riksantikvaren, for deretter å fatte vedtak i saken.

Utskifting av elektriske anlegg i fredete kirker er derfor søknadspliktig til Riksantikvaren. Utskifting av elektriske anlegg i listeførte kirker er søknadspliktig kun hvis det fører til nye installasjonspunkter.

**Krav til tredjepartskontroll av nytt el-anlegg**

I etterkant av utskiftingen skal hele anlegget termofotograferes. Dette er for å avdekke eventuelle monteringsfeil som kan føre til brann. Rapport fra termofotograferingen skal inngå i sluttrapporteringen, innen tidsfristen 31.10.2022.

**Gjennomføring**

1. Kirkeeier søker om tilskudd gjennom KAs kirkebyggdatabase [www.kirkebyggdatabasen.no](http://www.kirkebyggdatabasen.no). Søknadsskjemaet er tilgjengelig fra og med **9. april.**
2. Søknaden må fylles ut og sendes inn innen **21. mai.**
3. Riksantikvaren prioriterer blant de innsendte søknadene og fatter vedtak om tilskudd. Dersom det er mange søknader, kan det bety at noen kirker ikke får tilskudd, selv om kriteriene er innfridd. Riksantikvaren tar sikte på å gi svar på søknadene innen **18. juni**
4. Tilskuddet utbetales etterskuddsvis. Riksantikvaren skal ha sluttrapport og utbetalingsanmodning innen **31.oktober 2022**. Dette innebærer at tiltakene må være gjennomført til da. **Ved oversittelse av fristen vil tilskuddet falle bort.**

**Kontaktinformasjon:**

Ina Halvorsen (førstekonsulent Riksantikvaren): ina.halvorsen@ra.no